Margrethe Vestager (RV), 2002-03-15:
Man ville egentlig noget, men man kan godt se, at det er en dårlig ide.
Man er altså fuldstændig larmende klar over, at det er en dårlig idé, man har fået, for det har negative effekter at give forældrene mulighed for at passe deres egne børn.
Og for at begrænse disse effekter, siger man i bemærkningerne, at man må begrænse ordningen i forhold til tilskuddets størrelse, varighed, børnealdersgruppe omfattet af ordningen, og inden for disse rammer give kommunerne betydelig frihed til at tilpasse ordningen til de kommunale forhold.
Resultatet er en ret uskøn lovgivning.
Resultatet er en lovgivning, som hverken giver særlig meget frihed eller er nem at gennemskue, hverken for borgere eller for kommuner. Hvem vil, hvem vil ikke?
Hvor kan man, hvor kan man ikke?
Hvis man vil ligestille forældre, der selv passer deres børn, med forældre, som får dem passet andetsteds - som jeg kan forstå er hele pointen ved forslaget - synes jeg, man skulle fremsætte et klart lovforslag, som virkelig giver noget frihed, og så betale den pris, ordningen koster, og melde klart ud, som man jo faktisk gør det i dag her fra Folketingets talerstol, hvor man siger, at man faktisk synes, det er bedst for børn at være hjemme hos deres mor i en passende årrække.
Helst skal kærligheden udøves i dagtimerne, må man forstå. Men lovforslaget bærer jo præg af, at man ikke er villig til at betale med de negative effekter på arbejdsudbud, ligestilling, integration og økonomi.
Man fremsætter et lovforslag, som har en række ulemper, og derved begrænser man ordningen, så den hverken smager af det ene eller det andet, men kun giver det lysende klare indtryk, at man på et tidspunkt er kommet til at love noget uden at gennemtænke et sådan løftes negative konsekvenser.
Hvis man så ser bort fra, at lovforslaget er så halvhjertet, som det er, synes jeg, at bemærkningerne på glimrende vis anskueliggør det problematiske i at give den her type af tilskud.
For det første er det principielt problematisk, at det offentlige skal betale til mennesker, der vælger, at de ikke vil arbejde.
Det er selvfølgelig et fuldstændigt legitimt valg at træffe, ingen problemer i det.
Spørgsmålet er, om det offentlige i den forbindelse skal forpligtes til at betale for det.
Det er meget interessant, at et såkaldt liberalt parti og et konservativt parti fremlægger den type af tanker.
Det er virkelig en nyskabelse.
I Det Radikale Venstre er vi faktisk så socialliberale, at vi mener, at det offentlige som udgangspunkt først og fremmest skal sørge for dem, der ikke kan klare sig selv, og give en håndsrækning til dem, der har behov for det.
Det er ikke vores idé om et velfærdssamfund.
Men hvor liberal er Venstre egentlig nu om dage?
Hvor er
de borgerliges kamp for at afskaffe tilskudssamfundet?
Hvad er der blevet af det? For det andet er der det store problem, der ligger i, at man ved at give denne her type af tilskud giver kvinder, som har lavtlønsmuligheder, en meget stærk tilskyndelse til at trække sig væk fra arbejdsmarkedet - deres uddannelse forældes, deres fodfæste mindskes.
Det er et problem, og det indrømmer regeringen jo også fuldstændig åbenlyst i bemærkningerne.
Man må sige, at man faktisk skal stå forholdsvis tidligt op for bare at finde på initiativer, der kompenserer for det, som det her forslag vil betyde, i forhold til at vi overhovedet kan løfte vores velfærdsopgaver på plejehjem, i børnehaver og andre steder.
For det tredje vil en ordning som denne her, uanset hvordan man vender og drejer det, have en dårlig effekt på integrationen - børn, som ikke lærer dansk, mødre, som ikke kommer i arbejde - og det harmonerer dårligt med regeringens eget udspil om, at arbejde skaber integration. For det fjerde er forslaget dybt problematisk i ligestillingssammenhæng.
Ministeriet mener selv i bemærkningerne, at ordningen i helt overvejende grad vil blive benyttet af kvinder.
Det tror vi er fuldstændig rigtigt - kvinder, som får det sværere på arbejdsmarkedet, kvinder, som vi har brug for, og kvinder, hvis børn også har brug for at være sammen med andre.
På grund af disse principielle og meget store konsekvenser i forhold til at give tilskud til at passe egne børn, er vi principielt imod en sådan ordning.